Folketing
2001-02-20

Kristeligt Folkeparti har bebudet, at vi vil redegøre for vores stilling til L 40 under anden behandling, og derfor skal jeg orientere om, at vi stemmer for ændringsforslag nr. 1. Vi stemmer hverken for eller imod ændringsforslag nr. 2, og vi stemmer for ændringsforslag nr. 3. Lovforslaget her synes vi ikke er tilfredsstillende, men vi synes alligevel, at det er et skridt i den rigtige retning. Med lovforslaget gøres der egentlig ikke noget konkret ved børnenes miljø, og der indføres egentlig heller ikke nogen nye rettigheder og standarder. Der slås bare nogle regler fast, som allerede findes. Sidste år havde en række partier - deriblandt Kristeligt Folkeparti - jo et forslag til behandling vedrørende elevers og studerendes miljø. Dette blev desværre ikke vedtaget. Det forslag ville have taget fat på problemet konkret og forsøgt at løse det ved helt konkret at komme i gang med at forbedre miljøet. Men det her forslag er trods alt bedre end ingenting, så derfor vil Kristeligt Folkeparti stemme for det samlede forslag ved tredje behandling.